輦下曲
作者：戴埴
朝代：宋

paragraphs: 舊來聞說京師樂，香街十里春風箔。
朝踏金梯入鳳樓，暮下瓊鉤延翠幄。
蛾綠梅花裝，淑質蘭蕙芳。
笙歌棗下曲，琵琶陌上桑。
宿酲未解鶑催曉，玉珂策馬長安道。
解珮遺簪日日歡，不覺紅顔醉中老。
我謂京國皆繁華，何時飛走登雲車。
誰知著足緇塵底，八年飄泊空咨嗟。
蕭蕭竹窗風暗度，耿耿蘭缸燈自語。
孤坐逢掖凝清霜，獨卧重衾踏寒雨。
雲雨陽臺夢不成，況欲綺席羅傾城。
丈人屋上烏啼夜，乾鵲巢中鳩喚晴。
啼夜夜未央，娟娟素月明。
喚晴晴未霽，寂寂青春深。
鳩喚烏啼終有侶，猶勝月兔孀居千萬春。